PRIOPĆENJE ZA JAVNOST

**ODRŽANA POČETNA KONFERENCIJA ESF+ PROJEKTA „STEP FOR STEM”**

**VARAŽDIN, 11.06.2025.** Prošlog je tjedna u varaždinskom *STEM centru za djecu i mlade* održana konferencija na kojoj je predstavljen novi europski projekt „STEP for STEM“ koji provodi Hrvatsko društvo inženjera geotehnike u partnerstvu s Hrvatskim društvom za inženjerstvo okoliša, Odredom izviđača „Varaždin”, Udrugom diplomanata Geotehničkog fakulteta Sveučilišta u Zagrebu, Društvom građevinskih inženjera i tehničara Varaždin, Geotehničkim fakultetom Sveučilišta u Zagrebu, IV. osnovnom školom Varaždin, Osnovnom školom Gustav Krklec Maruševec, Osnovnom školom grofa Janka Draškovića iz Klenovnika i Osnovnom školom Andrije Kačića Miošića iz Donje Voće.

Ukupna vrijednost projekta je295.869,01 eura, od čega je 15% sufinancirano sredstvima Državnog proračuna Republike Hrvatske, a 85% sredstvima Europskog socijalnog fonda plus. Projekt traje tri godine i njime se želi potaknuti interes za područje STEM-a kod djece i mladih.

Projekt „STEP for STEM“ obuhvaća niz aktivnosti jačanja kapaciteta Hrvatskog društva inženjera geotehnike i partnerskih udruga za provedbu programskih sadržaja posvećenih promociji STEM-a među djecom i mladima, a osobito među učenicima 1. do 6. razreda osnovne škole. Tijekom projekta, volonteri i zaposlenici projektnih partnera izradit će programe šest *Malih STEM škola* koje će zatim i provesti u *STEM centru za djecu i mlade* s najmanje 900 učenika, a također će organizirati i više od 30 promotivnih aktivnosti popularizacije STEM-a na raznim lokacijama u Varaždinskoj županiji. Voditelje projektnih aktivnosti će educirati i mentorirati znanstvenici s Geotehničkog fakulteta u Varaždinu, a planira se i veći broj studijskih posjeta relevantnim organizacijama i institucijama u STEM području.

Na konferenciji održanoj 5. lipnja prisutnima su se prigodnim riječima obratili predsjednik HDIG i voditelj projekta, Nenad Petrović te dopredsjednica HDIG i voditeljica STEM centra, dr. sc. Jelena Loborec. Odmah po završetku konferencije održana je u Parku Ivana Pavla II. i prva projektna aktivnost popularizacije STEM-a namijenjena javnosti – 1st STEM Skills Fest, na kojem su posjetitelji mogli izrađivati modele pomoću 3D olovke, vizualno programirati robote ili promatrati Sunce teleskopom te upoznati i brojne druge zanimljivosti. U radionice STEM Festa uključilo se više od 200 djece i mladih, od predškolaca pa sve do srednjoškolskog uzrasta.

Informacije o projektu, kao i obavijesti o najnovijim zbivanjima mogu se redovito pratiti na internetskim stranicama projekta <https://stepforstem.uig.hr/>.

Voditelj projekta:

Nenad Petrović

Kontakt: +385 98 663 425  
[projekti@uig.hr](mailto:projekti@uig.hr)